《中宫院》
宋代·熊道裕

我昨投文清泠渊，稍责老龙多睡眠。
铁笛穿云久寂寞，作诗唤起刘高禅。
刘高豢龙与龙语，一夜风雷共谋雨。
雨师荷锸破天河，阿香应门觅桴鼓。
不用栾远巴噀酒，那用出龙烦鲁叟。
殷勤寄语望云人，高僧自是调元手。
今朝夏抵明日秋，一夕不雨还自休。
南陌沾濡北阡渴，东邻感激西家愁。
安得黑云如漏户，处处家家田作池。
予有钵饭便可饱，雨我公田遂及私。